OpenLLM-France/wikimedia huggingface dataset:
# Boix baleàric

El boix baleàric (Buxus balearica) és una espècie d'angiosperma de la família Buxaceae, que es troba a les illes Balears i a algunes zones del sud de la península Ibèrica i del Magrib.

## Localització

Es troba a les muntanyes de la Serra de Tramuntana, i també a Cabrera. A Menorca i a Eivissa no existeix, tot i que a Menorca va existir en un temps passat, segons demostren alguns estudis palinològics.
Abans de l'arribada de l'home, el boix degué ser l'arbust dominant a les Gimnèsies i molt determinant en l'ecologia tant de Mallorca com de Menorca. Així ho sembla indicar el fet que en els copròlits examinats de Myotragus, el 98% dels elements vegetals identificats es corresponien al boix, i atès el seu caràcter verinós per als bòvids actuals, tot fa pensar que l'escassetat d'altres recursos fou la causant d'una evolució tan particular. També s'ha teoritzat que una de les possibles causes de l'extinció de l'espècie s'hagi de cercar en una crisi alimentària causada per la reducció de l'hàbitat del boix, més que per l'arribada de l'home, o per una combinació d'ambdós factors.

## Característiques

Pot arribar a fer-se arbori. Té les fulles ovalades, lluents, a vegades de color groguenc o vermellós. Una característica que facilita la seva identificació, tot i que no és general, és que l'àpex de les fulles pot ser escotat. Actualment, sembla una espècie en recessió, no n'hi ha gaires exemplars. Època de floració abril i maig.
* Formes vitals: macrofaneròfit.
* Hàbitat: vessants de la Serra de Tramuntana, a llocs pedregosos. També pot aparèixer a prop de la mar.
* Usos i propietats: medicinal, mobiliari, construcció i eines. Tòxica.
* Plantes Legalment Protegides: Catàleg Balear.
* Categoria IUCN: Poc preocupant

## Bibliografia

* «Buxus balearica». Herbari virtual de la Mediterrània Occidental. Universitat de les Illes Balears. [Consulta: 11 març 2013].

## Enllaços externs

* Jardí botànic de Sóller Arxivat 2013-06-11 a Wayback Machine.
* Les esparses poblacions de boix baleàric sols es mantenen gràcies a la longevitat dels individus adults Arxivat 2013-06-15 a Wayback Machine.
# Enric IV (minisèrie)

Enric IV (títol original, Henri 4) és una minisèrie dramàtica de 2010 dirigida per Jo Baier. És una coproducció alemanya, francesa, austríaca i espanyola. Distribuïda en dos capítols, s'ha doblat al català.

## Repartiment

* Julien Boisselier - Enric IV
* Joachim Król – Agripa
* Andreas Schmidt – Sal·lusti de Bartas
* Roger Casamajor – Maximilien de Béthune, duc de Sully
* Armelle Deutsch – Margarida de Valois
* Chloé Stefani – Gabrielle d'Estrées
* Sven Pippig – Beauvoise
* Sandra Hüller – Caterina de Borbó
* Hannelore Hoger - Caterina de Mèdici
* Ulrich Noethen - Carles IX
* Devid Striesow - Enric III
* Matt Zemlin
* Jakub Fischer - soldat

## Referències

* ↑ «Filmgroßprojekt "Henri 4": Riesig, stressig, babylonisch» (en german). , 05-03-2010.
* ↑ «Enric IV, a "Grans històries europees"». TV3, 01-07-2015. [Consulta: 10 novembre 2023].
# Amalias

«Amalias» té aquests significats:
* Laelia, genere de plantes
* Amalias o Amaliada, antic municipi grec
# Emil Levy

Emil Levy (Hamburg, 23 d'octubre de 1855 - Friburg de Brisgòvia, 28 de novembre de 1917) fou un romanista, occitanista i lexicògraf alemany de família jueva.

## Vida

Levy va estudiar filologia a Heidelberg i Berlín; va defensar la seva tesi doctoral el 1880 a la Universitat de Berlin sota la direcció d'Adolf Tobler; la tesi consistí en una edició del trobador Guilhem Figueira: Guilhem Figueira, ein provenzalischer Troubadour (Berlin: S. Liebrecht 1880). Tres anys després, 1883, defensà a tesi d'habilitació a la Universitat de Friburg sota la direcció de Fritz Neumann, amb l'edició d'un altre trobador: Der Troubadour Bartholome Zorzi (Halle: Niemeyer 1883). Fou professor adjunt a Friburg. Passà molt de temps a París i en zones occitanes i feu amistat amb l'occitanista Camille Chabaneau.

## Obra

L'obra més important de Levy fou de tipus lexicogràfic. Prenent com a punt de partida el Lexique roman de Francés Rainoard va redactar l'extens diccionari de l'occità antic Provenzalisches Supplementwörterbuch. Berichtigungen und Ergänzungen zu M. François Raynouards Lexique roman en vuit volums; el darrer volum fou completat per Carl Appel després de la mort de Levy (Leipzig 1892–1924 (reprint Hildesheim 1973). Aquest diccionari, com indica el seu títol, vol ser un suplemement i completar i corregir el de Rainoard i dona al lector nombrosos exemples de textos que il·lustren cada mot i significat. Fins i tot abans de concloure la publicació del diccionari, Levy en va publicar una versió reduïda, el Petit dictionnaire provençal-français (1909; segona edició 1923, cinquena el 1973 i nombrosos reprints). D'aquest diccionari manual s'han suprimit els exemples de textos.

## Publicacions

* Guilhem Figueira, ein provenzalischer Troubadour, Berlin: S. Liebrecht 1880
* Le Troubadour Paulet de Marseille, Paris: Maisonneuve 1882
* Der Troubadour Bartholome Zorzi, Halle: Niemeyer 1883
* Poésies religieuses provençales et françaises, du manuscrit extravag. 268 de Wolfenbuettel, Paris : Maisonneuve 1887
* Provenzalisches Supplementwörterbuch. Berichtigungen und Ergänzungen zu M. François Raynouards Lexique roman, Leipzig 1892-1924
* Petit dictionnaire provençal-français, Hamburg 1909, 5a edició Heidelberg 1973 (reimpressions: Raphèle-les-Arles 1991, Nîmes 2005)

## Bibliografia

* [Nota necrològica de] Carl Appel in: Literaturblatt für germanische und romanische Philologie 39, 1918, p. 77-

## Enllaços externs

* Elwert, W. Theodor, "Levy, Emil" in: Neue Deutsche Biographie 14 (1985), p. 403 [disponible en línia: http://www.deutsche-biographie.de/ppn116966130.html
* Obres d'Emil Levy al CCUC

## Referències

* ↑ El seu fill, Friedrich Levy, geògraf i diplomàtic, canvià el seu nom pel de Friedrich Leyden el 1922. Fugí a Holanda, país de la seva mare, després de ser apartat del servei diplomàtic el 1933. Fou deportat el 1943 i morí a Theresienstadt (Vegeu l'article corresponent a la wikipèdia alemanya).
# Neutrí electrònic

El neutrí electrònic és una partícula elemental que pertany al grup dels leptons. Té espín ½, i una massa com a màxim un milió de vegades menor que la de l'electró, però no nul·la.
Com que té una massa tan petita, sempre es mou a una velocitat propera a la velocitat de la llum, per això els científics pensaven que el neutrí no tenia massa, i era per tant un luxon. Més endavant, es descobriria el fenomen de l'oscil·lació de neutrins, que consisteix bàsicament en el fet que els neutrins canvien constantment de sabor. Com a conseqüència de l'oscil·lació, els neutrins han de tenir una massa no nul·la.
No té càrrega elèctrica, i com que només interacciona per interacció dèbil (la interacció gravitatòria en el món de les partícules és ínfima), és una partícula molt difícil de detectar, i a més (a causa de l'oscil·lació) és pràcticament indistingible dels altres dos neutrins del model estàndard.

## Vegeu també

* Ressonància paramagnètica electrònica
# Asaph Hall

Asaph Hall (15 d'octubre de 1829 – 21 de novembre de 1907) fou un astrònom estatunidenc, principalment conegut per haver descobert, l'any 1877, les llunes de Mart, Deimos i Fobos. Hall determinà també les òrbites de satèl·lits d'altres planetes i d'algunes estrelles binàries, la rotació de Saturn, i la massa de Mart.
Hall neix a Goshen (estat de Connecticut, EUA). Aprenent de fuster amb 16 anys, poc més tard entra al Central College de New Hudson (estat de Nova York, EUA). L'any 1856 es casa amb la matemàtica Angeline Stickney.
A 1856, comença a treballar al Harvard College Observatory, a Cambridge (estat de Massachusetts, EUA), on esdevé un expert en computació d'òrbites. El 1862 s'incorpora a l'Observatori Naval dels Estats Units, a Washington DC, com a astrònom assistent, i en menys d'un any és nomenat professor.
A partir del 1875 Hall s'encarregarà del telescopi USNO de 66 cm (26 polzades), el més gran telescopi refractor del món, en aquell moment. És amb aquest telescopi que descobreix Fobos i Deimos, els satèl·lits de Mart. També observa una taca a Saturn gràcies a la qual determinarà el seu període de rotació. L'any 1884 descobrirà que la posició de l'òrbita el·líptica de la lluna de Saturn Hiperió es retrograda uns 20º per any. També investigarà paral·laxis d'estels al cúmul obert de les Plèiades.
Hall serà el mestre de Henry S. Pritchett en el mateix Observatori Naval dels Estats Units.

## Premis i honors

L'any 1879 se li concedirà la Gold Medal of the Royal Astronomical Society.
Els cràter Hall a la Lluna i el cràter Hall a Fobos duen el seu nom en honor d'Asaph Hall.
# Poble-sec (desambiguació)

«Poble-sec» té aquests significats:
# Mixòfags

Els mixòfags (Myxophaga) constitueixen el més petit dels subordres de coleòpters amb unes 200 espècies distribuïdes en 10 famílies. És un grup primitiu amb 6 famílies només conegudes en estat fòssil.
Els membres d'aquest subordre són aquàtics i s'alimenten d'algues.

## Taxonomia

Segons Bouchard et. al., el subordre dels mixòfahttps://www.ventiladores-portatil.es/sobre-nosotros.htmlgs es classifica de la següent forma:
* Superfamília Asiocoleoidea† Rohdendorf, 1961
** Família Asiocoleidae† Rohdendorf, 1961
** Família Tricoleidae† Ponomarenko, 1969
* Superfamília Rhombocoleoidea† Rohdendorf, 1961
** Família Rhombocoleidae† Rohdendorf, 1961
* Superfamília Schizophoroidea† Ponomarenko, 1968
** Família Schizophoridae† Ponomarenko, 1968
** Família Catiniidae† Ponomarenko, 1968
** Família Schizocoleidae† Rohdendorf, 1961
* Superfamília Lepiceroidea Hinton, 1936 (1882)
** Família Lepiceridae Hinton, 1936 (1882)
* Superfamília Sphaeriusoidea Erichson, 1845
** Família Torridincolidae Steffan, 1964
*** Subfamília Torridincolinae Steffan, 1964
*** Subfamília Deleveinae Endrödy-Younga, 1997
** Família Hydroscaphidae LeConte, 1874
** Família Sphaeriusidae Erichson, 1845

## Referències

* ↑ Slipinski S.A., Leschen R.A.B., Lawrence J.F. 2011. Order Coleoptera Linnaeus, 1758. In: Zhang Z.-Q. (ed.) Animal biodiversity: An outline of higher-level classification and survey of taxonomic richness. Zootaxa 3148: 203–208, 2011
* 1 2 Bouchard, P. et al.2011. Family-group names in Coleoptera (Insecta). ZooKeys 88: 1.
# Mihály Dömötör

Mihály Dömötör (Bíňovce, 1 d'octubre de 1875 - Fajsz, 2 de febrer de 1962) fou un advocat i polític hongarès, que exercí de Ministre de l'Interior d'Hongria durant tres mesos de 1920. La seva decisió més famosa fou l'ordre 1550/1920, que dissolgué les companyies francmaçones. Inicià la seva educació a Trnava i després estudià a la Universitat de Budapest. Des de 1903 va treballar com a advocat. A les eleccions de 1905 va concórrer a la circumscripció de Pezinok pel Partit del Poble Catòlic. El 1910 publicà diversos treballs sobre temes legals. Fins a l'any 1918 fou membre de la CIP.

## Referències

* ↑ «Magyar Életrajzi Lexikon» (en hongarès). MEK.OSZK.hu. [Consulta: 24 novembre 2016].
# Elizabeth (Pennsilvània)

Elizabeth és una població dels Estats Units a l'estat de Pennsilvània. Segons el cens del 2000 tenia 1.609 habitants.

## Demografia

Segons el cens del 2000, Elizabeth tenia 1.609 habitants, 681 habitatges, i 422 famílies. La densitat de població era de 1.775 habitants per quilòmetre quadrat.
Dels 681 habitatges en un 26,9% hi vivien nens de menys de 18 anys, en un 44,6% hi vivien parelles casades, en un 11,9% dones solteres, i en un 37,9% no eren unitats familiars. En el 33% dels habitatges hi vivien persones soles el 17,8% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,34 i el nombre mitjà de persones que vivien en cada família era de 2,98.
Per edats la població es repartia de la següent manera: un 22,9% tenia menys de 18 anys, un 6,5% entre 18 i 24, un 28,5% entre 25 i 44, un 21% de 45 a 60 i un 21,1% 65 anys o més.
L'edat mediana era de 40 anys. Per cada 100 dones de 18 o més anys hi havia 79,1 homes.
La renda mediana per habitatge era de 30.556 $ i la renda mediana per família de 36.607 $. Els homes tenien una renda mediana de 28.088 $ mentre que les dones 22.350 $. La renda per capita de la població era de 17.618 $. Entorn del 7,3% de les famílies i el 10,2% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Elizabeth». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 10 agost 2010].
* ↑ «Geographic Comparison Table- Elizabeth». American Fact Finder. Oficina del Cens dels Estats Units, 12-01-2010.
# Novi Sad (Adiguèsia)

* Per a altres significats sobre la ciutat de Sèrbia, vegeu «Novi Sad».
Novi Sad - Новый Сад (rus) - és un khútor de la República d'Adiguèsia, a Rússia. Es troba a 7 km al sud-est de Takhtamukai i a 100 km al nord-oest de Maikop, la capital de la república.
Pertany al municipi d'Enem.
# Asano Nagasato

Asano Nagasato (永里 亜紗乃, 24 de gener de 1989) és una exfutbolista japonesa.

## Selecció del Japó

Va debutar amb la selecció del Japó el 2009. Va disputar 11 partits amb la selecció del Japó. Va disputar la Copa del Món de 2015.

## Estadístiques

Selecció del Japó :
| Anys | Partits | Gols |
| 2009 | 3 | 0 |
| 2010 | 0 | 0 |
| 2011 | 1 | 0 |
| 2012 | 0 | 0 |
| 2013 | 2 | 0 |
| 2014 | 1 | 1 |
| 2015 | 4 | 0 |
| Total | 11 | 1 |

## Referències

* ↑ tokidokinikki.net(japonès)
* ↑ 2011, 2013, 2014, 2015 Japan Football Association(japonès)

## Enllaços externs

* Asano Nagasato, Fitxa a Soccerway
# Poblat talaiòtic des Pedregar

El poblat talaiòtic des Pedregar està situat a la possessió des Pedregar, al terme municipal de Llucmajor, Mallorca.
Aquest poblat del període talaiòtic conserva moltes de les seves estructures escampades en una àmplia extensió de terreny, amb un estat de conservació deficient i a hores d'ara molt poc excavat. Destaca la troballa d'un cap d'un Mars Balearicus (guerrer talaiòtic de bronze), un casc de guerrer i altres bronzes.
Les restes es troben repartides en tres grans zones:
* Devora les cases de la possessió des Pedregar hi ha una bassa protegida, de planta quadrada, que era un dipòsit d'aigua ja en temps del poblat talaiòtic. Darrere les cases hi ha diversos fragments de la murada del poblat amb un gran talaiot adossat. Aquesta murada segueix cap a l'oest, a l'altra part de la carretera, on hi ha el tram més gran conservat. Després gira cap al nord, on té un altre talaiot adossat i torna a girar cap a l'est, donant al poblat l'habitual forma ovalada, finalment desapareix. Hi ha restes d'uns altres dos talaiots que estaven adossats a la murada en el tram en el qual ja no és visible, amb afegiments d'èpoques més tardans dins de l'era talaiòtica. En el tram millor conservat s'observa que la murada està construïda amb pedres regulars mitjanes, col·locades en filats paral·lels.
* Una altra zona està situada a uns 100 m de la murada del poblat amb basses i restes d'altres construccions.
* La darrera zona, a uns 200 m més enllà de la zona anterior es troba el recinte sagrat del poblat, amb un túmul, un santuari que fou excavat per Josep Colominas i Roca en els anys vint del segle xx, i altres construccions.

## Referències

* ↑ Sánchez-Cuenca, F. «Es Pedregar. Un gran poblado disperso por varios campos» (en castellà). Talayots.es, la guía de la prehistoria de Mallorca y Menorca, 2007.
# Monteagudo (Navarra)

Monteagudo és un municipi de Navarra, a la comarca de Tudela, dins la merindad de Tudela. Limita al nord amb Tulebras i Cascante, al sud amb Novallas (Aragó), a l'est amb Barillas i amb Malón (Aragó) i al sud amb les muntanyes de Cierzo.
Evolució demogràfica :
| 1996 | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 |
| 1 189 | 1 172 | 1 175 | 1 175 | 1 172 | 1 184 | 1 161 | 1 154 | 1 132 | 1 146 | 1 159 |

## Referències

* ↑ http://www.navarra.es/home_es/Navarra/272+Municipios/entidad.htm?IdEnt=458
* ↑ http://www.cfnavarra.es/estadistica/index.html
# Novossiolki (Tambov)

* Per a altres significats, vegeu «Novossiolki».
Novossiolki (en rus: Новосёлки) és un poble de l'óblast de Tambov, a Rússia, segons el cens del 2010 tenia 12 habitants.

## Referències

* ↑ Koriakov, I. B.. «Тамбовская область». База данных «Этно-языковой состав населённых пунктов России». Arxivat de l'original el 2022-02-11.
* ↑ «Gavrilovka». GeoNames. Arxivat de l'original el 2022-03-20.
# Asano Yukinaga

    En aquest nom japonès, el cognom és Asano.
Asano Yoshinaga (Odani, província d'Omi, 1576 - 9 d'octubre de 1613) va ser un samurai japonès durant el període Sengoku i inicis del període Edo de la història del Japó, a més del fet que va exercir com a Go-bugy a finals del període Azuchi-Momoyama.

## Biografia

Asano Yoshinaga fou el major dels fills d'Asano Nagamasa. La seva primera acció en el camp de batalla la va tenir durant el setge d'Odawara (1590). El 1597, juntament amb el seu pare, va guanyar gran fama durant el setge d'Ulsan. Durant la batalla de Sekigahara va participar en el bàndol de l'Exèrcit de l'Est de Tokugawa Ieyasu i després de la victòria van ser traslladats al han de Wakayama, a la província de kii.

## Bibliografia

* Berry, Mary Elizabeth. Hideyoshi. Cambridge: Harvard University Press, 1982.
* Turnbull, Stephen (1998). 'The Samurai Sourcebook'. London: Cassell & Co. ISBN 1-85409-523-4.

## Enllaços externs

* Genealogy of the lords of Wakayama, including the Asano Arxivat 2007-12-02 a Wayback Machine.
* Genealogy of the Asano after their move to Hiroshima Arxivat 2016-03-04 a Wayback Machine.
* Biographies of various Azuchi-Momoyama generals, including Asano Yoshinaga Arxivat 2009-07-17 a Wayback Machine.
# Porta-retalls

El porta-retalls és una facilitat del programari, habitualment una eina del sistema operatiu, que es pot utilitzar per emmagatzematge temporal de dades de qualsevol format: text, imatges, etc. Llavors aquestes dades poden ser transferides a altres documents o aplicacions, a través d'operacions de copiar i enganxar. També s'utilitza per copiar i moure fitxers entre carpetes. Usualment el contingut del porta-retalls s'obté des de la funció de copiar o retallar, i es recupera amb la funció d'enganxar. El porta-retalls bàsic permet només una còpia. En altres paraules, no permet emmagatzemar múltiples fitxers, imatges, textos, etc.. La informació continguda al porta-retalls es perd si es reinicia el sistema. Existeixen aplicacions que implementen el seu propi porta-retalls, amb possibilitat d'emmagatzemar múltiples còpies d'informació.
Com sovint en informàtica, de vegades s'utilitza l'anglès clipboard o el barbarisme portapapers.

## Vegeu també

* portanotes

## Referències

* ↑ «Porta-retalls». Cercaterm. TERMCAT, Centre de Terminologia.
# Montealegre de Campos

Montealegre de Campos és un municipi de la província de Valladolid a la comunitat autònoma espanyola de Castella i Lleó.

## Demografia

Evolució demogràfica :
| 1991 | 1996 | 2001 | 2004 |
| 179 | 175 | 138 | 135 |
# Alexandre de Corint

Alexandre (mort el 247 aC) fou un governador macedoni i tirà de Corint. Era el fill de Cràter que havia governat fidelment Corint i Calcis pel seu mig germà Antígon II Gònates. La seva àvia era Fila, la filla del cèlebre Antípater i la primera esposa de Demetri Poliorcetes. D'acord amb una nota de Titus Livi (XXXV, 26), el nom de la seva mare podria haver estat Nicea i aquest va ser també el nom de la seva esposa.
A la mort del seu pare, al voltant de 263 aC, Alexandre va heretar la seva posició, que anava llavors molt més enllà d'un mer cap de la guarnició macedònia i s'assemblava més a una regència dinàstica a Grècia. Durant alguns anys Alexandre va romandre lleial a Antígon, però per volts del 253 abans de Crist va acceptar subsidis del rei egipci Ptolemeu II i va decidir desafiar la supremacia macedònia i buscar la independència com un tirà.
La pèrdua de Corint i Eubea va ser un cop gairebé irreparable a l'hegemonia de Macedònia sobre Grècia. Antígon va tractar de recuperar-se, amb la construcció d'una aliança amb Atenes, Argos i Sició, però Alexandre va aconseguir portar Sició al seu costat i, posteriorment, es va aliar amb la Lliga Aquea. Davant el desafiament d'una ofensiva contemporània del seu rival ptolemàic a les Cíclades, Antígon va ser incapaç de protegir els seus aliats. En 249 aC Alexandre va aconseguir victòries sobre Atenes i Argos i l'any següent, possiblement, va obligar els seus enemics a acceptar una treva.
En l'apogeu del seu poder, Alexandre va morir l'any 247 abans de Crist, en circumstàncies que van portar als seus contemporanis a creure que havia estat enverinat per Antígon Gònates.   La seva vídua Nicea va assumir el control de les seves possessions, però després de la mort del seu protector Ptolemeu II Filadelf el 246 aC la seva posició es va afeblir. Quan Antígon va aconseguir una victòria naval sobre els seus enemics i una incursió etòlia a Beòcia amenaçava Calcis, Àtica i Corint, ella va acceptar de casar-se amb el fill i hereu d'Antígon Demetri II de Macedònia. Durant les celebracions matrimonials a l'hivern de 245/44 aC Antígon va prendre la guarnició de l'Acrocorint i recuperà el control de les seves antigues possessions.

## Referències

* Smith, William (editor). A Dictionary of Greek and Roman Biography and Mythology (en anglès), 1870.
* Àratos de Sició per F. W. Walbank, Cambridge University Press, 1933, pp. 29–45 i 203f.
# Elizabeth (cràter)

Elizabeth és un cràter d'impacte en el planeta Venus de 10,5 km de diàmetre. Porta el nom d'un antropònim hebreu, i el seu nom va ser aprovat per la Unió Astronòmica Internacional el 1997.

## Referències

* ↑ «Elizabeth». Gazetteer of Planetary Nomenclature. United States Geological Survey. [Consulta: 1r juliol 2017].

## Vegeu també

* Llista de cràters de Venus
# Porta-vestits

Un porta-vestits és un recipient o contenidor d'un material flexible, utilitzat generalment per portar amb comoditat vestits, americanes, o també per protegir-los de la pols en tenir-los penjats en l'armari. Un porta-vestits es pot utilitzar com a maleta principal.
Els porta-vestits són adequats per als vestits, jaquetes, vestits de nit, vestits d'etiqueta, i fins i tot s'hi poden penjar camises de vestir per evitar que s'arruguin. Un model senzill pot servir per protegir l'esmòquing o un vestit formal suficient per a un viatge d'una nit.

## Tipus

Els models més senzills solen portar una cremallera, que obre de dalt a baix, en la meitat d'una de les cares. Poden estar fets de diferents materials: tela, cuir, plàstic, etc. Alguns porta-vestits venen amb rodes.
Els porta-vestits poden tenir una nansa per al transport o també una corretja per portar-los penjats a l'espatlla. Es fan en diferents formes i grandàries depenent de la longitud de les peces que han de contenir (americanes, abrics, vestits de núvia, etc.). Hi ha un tipus de porta-vestits de poc espessor amb dues nanses que es poden plegar per la meitat per portar-los fàcilment amb una mà.

## Qualitats i talles

Hi ha una gran quantitat porta-vestits al mercat, en tots els rangs de preus. Igual que amb tot tipus d'equipatge, cal triar el que més s'ajusti a les necessitats, considerant en primer lloc la durada del viatge, així com la roba que s'ha de portar.
Hi ha fins a quatre mesures estàndard de porta-vestits: 80, 90, 110 o 130 centímetres de llarg. Si es tria la mesura més llarga, cal preveure que es plegui en tres parts perquè pugui cabre per exemple sota el seient de l'avió.

## Perills

Cal tenir molta cura amb certs tipus de porta-vestits de plàstic fi i "no transpirable", ja que els nens poden jugar amb ells introduint el cap dins, fet que els pot tallar el subministrament d'oxigen impedint la respiració, podent causar la mort per asfíxia.

## Vegeu també

* Vestit masculí
* Maleta
* Penja-robes

## Referències

* ↑ Porta-vestoits a Optimot
* 1 2 3 Judith Gilford. . Ten Speed Press. ISBN 978-0-307-78567-1.
* ↑ Kath Bulman. . Heinemann. ISBN 978-0-435-44917-9.